Petra Majdič

**Petra Majdič** (sündinud 22. detsembril 1979 Dol pri Ljubljanis) on Sloveenia endine murdmaasuusataja.

Majdiči esimene oluline võistlus oli 1998. aasta jaanuaris toimunud juunioride maailmameistrivõistlused Šveitsis Pontresinas, kus ta lõpetas 5 km vabastiilis 21. ja 15 km klassikastiilis 22. kohaga.

9. jaanuaril 1999 võistles ta oma elu esimesel maailma karikasarja etapi. See oli 10 km klassikalises stiilis Tšehhis Nove Mestos ja ta lõpetas 69. kohaga. Järgnes juunioride MM Austrias Saalfeldenis, kus ta 3. veebruaril tuli 5 km klassikasõidus 6. kohale. Seevastu 15 km vabastiilis sõit ebaõnnestus (29. koht). Veebruaris toimusid Austrias Ramsaus maailmameistrivõistlused, kus ta 5 km klassikasõidus saavutas 59. ja järgnenud 15 km jälitussõidus 53. koha.

Järgmisel hooajal tulemused järjest paranesid. Majdič sõitis kaasa 7 MK-etappi. 27. novembril 1999 oli ta Rootsis Kirunas 5 km klassikas 64., 10. detsembril Itaalias Sappadas 10 km vabatehnikas 48., 12. jaanuaril 2000 Nove Mestos 10 km klassikas 47., 16. veebruaril Šveitsis Ulnchenis 5 km vabatehnikasõidus 35., 26. veebruaril Rootsis Falunis 10 km vabastiilisõidus 30. (sai esimese MK-punkti) ja 17. märtsil Itaalias Bormios 5 km klassikastiilis sõidus 20. Maailma karikasarja arvestuses oli ta 69.

1. veebruaril 2001 saavutas Majdič Itaalias Asiagos 1,5 km vabatehnikasprindis 3. koha, jõudes esimest korda elus MK-etapil poodiumile. Hooaja ülejäänud osa ei kulgenud kaugeltki nii hästi: 10. veebruaril oli ta Otepääl 5 km klassikasõidus alles 29., Soomes Lahtis toimunud MM-il sai ta 15 km klassikadistantsil 14., järgnenud 10 km jälitussõidus 32. ja 10 km klassikadistantsil 17. Maailma karikasarja arvestuses oli ta 34.

19. detsembril 2001 saavutas ta Asiagos 1,5 km klassikasprindis MK-etapil juba 2. koha. Järgnesid 2002. aasta taliolümpiamängud USA-s Salt Lake Citys, kus medalit võita ei õnnestunud. 12. veebruaril 2002 10 km klassikas oli Majdič 8., 15. veebruaril 5+5 km stiilivahetusega sõidus lõpetas klassikapoole liidrina, kuid langes lõpuks 7. kohale, 21. veebruaril oli ta teatesõidus Sloveenia naiskonnaga 9. ning 24. veebruaril 30 km klassikasõidus 12. Kuid pärast olümpiat 5. märtsil tuli ta Stockholmis 1,5 km klassikasprindis taas teiseks. Maailma karikasarja arvestuses oli ta 14.

Kui seni oli Majdič saavutanud oma paremad tulemused sprindis, siis 12. jaanuaril 2003 jõudis ta esimest korda elus poodiumile ka tavadistantsil, tulles Otepääl 15 km ühisstardist klassikadistantsil 4. kohale (suusatamises on poodiumil 6 paremat). Sama koha saavutas ta 8. märtsil Oslos 30 km klassikatehnikas sõidus. Maailmameistrivõistlustel Itaalias Val di Fiemmes jäi aga taas poodiumist napilt puudu: 18. veebruaril oli ta 15 km ühisstardist klassikasõidus 8. ja 10 km eraldistardist klassikasõidus 7. 22. veebruaril tuli ta 5+5 km jälitussõidus 10. kohale. Maailma karikasarja arvestuses oli ta 14. nagu eelmiselgi aastal.

Järgmised hooajad edenemist ei toonud. 2005. aasta MM-il Saksamaal Oberstdorfis oli Majdič 0,9 km klassikasprindis 15. ja 7,5+7,5 km stiilivahetusega sõidus 23. Maailma karikasarja arvestuses oli ta 2004 23. ja 2005 13.

5. veebruaril 2006 tuli Majdič Šveitsis Davosis 10 km klassikasõidus 3. kohale, jõudes esmakordselt esikolmikusse ka tavadistantsil. Järgnenud 2006. aasta taliolümpiamängud Itaalias Torinos aga nii edukad polnud. 12. veebruaril tuli Majdič 15 km suusavahetusega sõidus 11. kohale, 16. veebruaril 10 km klassikasõidus 6. kohale, 22. veebruaril individuaalses sprindis 8. kohale ja 24. veebruaril 30 km ühisstardist vabatehnikasõidus 14. kohale. Kuid 9. märtsil Norras Drammenis võitis Majdič MK-etapi 1 km klassikasprindis, olles parim juba kvalifikatsioonis. Sel hooajal jäi see võit ainsaks, kuid edaspidi tuli neid veel hulgi. Maailma karikasarja arvestuses oli ta 9. Sel aastal valiti ta esimest korda Sloveenia aasta naissportlaseks.

Järgmisel hooajal võitis Majdič 2 MK-etappi, mõlemad klassikasprindis. Jaapanis Sapporos toimunud MM-il oli ta 22. veebruaril klassikasprindi kvalifikatsioonis alles 11., kuid finaalis saavutas 2. koha ja hõbemedali. See oli Sloveenia kõigi aegade esimene MM-medal murdmaasuusatamises. Meessuusasportlastest on varem Sloveeniale medaleid võitnud suusahüppajad. Vabastiilis sprinditeates oli Sloveenia 23. veebruaril 9. Majdič tuli 25. veebruaril 15 km suusavahetusega sõidus 15. ja 3. märtsil 30 km klassikatehnikas ühisstardist sõidus 5. kohale. 2007 oli Majdič maailma karikasarja sprindietappide arvestuses 2. kohal. Maailma karikasarja arvestuses oli ta 4. Ta valiti teist korda Sloveenia aasta naissportlaseks.

Järgmisel hooajal võitis Majdič 3 MK-etappi, kõik klassikasprindis, sealhulgas 10. veebruaril 2008 Otepääl. Sel aastal võitis ta maailma karika sprindietappide arvestuses, aga üldarvestuses oli ta 5.

2009. aasta MM Tšehhis Liberecis Majdičil ebaõnnestus. 19. veebruaril oli ta 10 km klassikatehnikas sõidus 15., 21. veebruaril 15 km suusavahetusega jälitussõidus 9. ja 24. veebruaril 1,3 km vabatehnikasprindis 13. (jäi esimesena poolfinaalist välja). Kuid see-eest võitis ta sel hooajal 8 MK-etappi, sealhulgas 25. jaanuaril Otepääl. Esimese MK-etapi vabastiilis võitis ta 14. detsembril 2008 Davosis 1,4 km sprindis. Esimese ja seni ainsa MK-etapivõidu tavadistantsil sai ta 14. märtsil 2009 Norras Trondheimis 30 km eraldistardist klassikatehnikasõidus. Maailma karikasarja üldarvestuses tuli ta teiseks, sprindi arvestuses võitis teist aastat järjest, kogudes sprindietappidel kõigi aegade suurima punktisumma (809) ja edestades teiseks tulnud sportlast Arianna Follist kõigi aegade suurima vahega (409 punkti). Ta valiti ka kolmandat korda Sloveenia aasta naissportlaseks.

2010. aasta taliolümpiamängudel Kanadas Vancouveris osales Majdič üksnes oma lemmikalal, 1,4 km klassikasprindis. Võistluspäeva, 17. veebruari hommikul treeningul sõitis ta rajalt välja, kukkus ja murdis paar roiet. Ta võistles sellegipoolest kvalifikatsioonis, kus saavutas 19. aja, aga pärast seda kukkus krampides kokku ja viidi haiglasse, kus ta vaadati ka röntgeniga läbi. Siiski tegi ta kaasa ka samal päeval peetud finaalsõidu, kus tuli kolmandaks Marit Bjørgeni ja Justyna Kowalczyki järel. See oli Sloveenia ainus medal taliolümpialt viimase 16 aasta jooksul.

Selle väljapaistva saavutuse eest pälvis ta ühe kahest 2010. aastal esmakordselt välja antud Terry Foxi auhinnast (teise sai Joannie Rochette). Sloveenia president Danilo Türk autasustas teda 19. veebruaril Kuldse ordeniga teenete eest. Kuigi ta hooajal rohkem ei võistelnud, saavutas ta ikkagi maailma karikasarja arvestuses 3. koha ja sprindietappide arvestuses samuti 3. koha.

## Saavutused
### [[Taliolümpiamängud|Olümpiamängudel]]
* 2010  Vancouveris
**  pronksmedal sprindis

### [[Suusatamise maailmameistrivõistlused|Maailmameistrivõistlustel]]

*2007  Sapporos
** hõbemedal klassikasprindis

### [[Maailma karikavõistlused murdmaasuusatamises|Maailma karikasarjas]]

Petra Majdič osales 222 maailma karikasarja etapil ja jõudis esikolmikusse 47 korda, neist 24 korda võitis.

Maailma karikasarja üldarvestuses oli ta 2006 9., 2007 4., 2008 5., 2009 2. ja 2010 3. kohal. Sprindi arvestuses ta 2008 ja 2009 võitis, 2007 oli 2. ning 2010 3.

#### Maailma karikasarja etapivõidud

## Vaata ka
*Murdmaasuusatamine 2002. aasta taliolümpiamängudel
*Murdmaasuusatamine 2006. aasta taliolümpiamängudel
*Murdmaasuusatamine 2010. aasta taliolümpiamängudel

## Välislingid

*Petra Majdiči koduleht
*